ΨΗΦΙΣΜΑ ΤΟΥ ΣΥΜΒΟΥΛΙΟΥ της 27ης Ιουνίου 1980 περί των προσανατολισμών για μία κοινοτική πολιτική της αγοράς εργασίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

Εκτιμώντας:

ότι, λόγω των προοπτικών μιας περιορισμένης οικονομικής αναπτύξεως, της δημογραφικής εξελίξεως και των προβλημάτων των διαρθρωτικών προσαρμογών που προκύπτουν ιδίως από την ενεργειακή κρίση, την εισαγωγή νέων τεχνολογιών και τις αλλαγές στη διεθνή οικονομία, η κατάσταση της απασχολήσεως παραμένει ανησυχητική για τα επόμενα έτη, ιδίως σε ορισμένες περιοχές της Κοινότητος·

ότι η διεύρυνση της Κοινότητος είναι δυνατόν να δώσει νέες διαστάσεις στην κατάσταση της απασχολήσεως στην Κοινότητα·

ότι η απάντηση της Κοινότητος στα οικονομικά και κοινωνικά προβλήματα πρέπει να ενταχθεί σε μία σφαιρική στρατηγική με σκοπό να ενισχύσει, υπό συνθήκες μη πληθωριστικές, το δυναμικό αναπτύξεως, ανταγωνιστικότητος και ανανεώσεως, να βελτιώσει την κατάσταση της απασχολήσεως και να ανταποκριθεί στις νέες κοινωνικές ανάγκες·

ότι πρέπει, σε αυτό το πλαίσιο, να καθοριστεί μια περισσότερο συντονισμένη προσέγγιση των προβλημάτων της απασχολήσεως για να επιτευχθεί, σε εθνικό και κοινοτικό επίπεδο, μια πολιτική απασχολήσεως για την αποτελεσματική καταπολέμηση της ανεργίας·

ότι η πολιτική της αγοράς εργασίας αποτελεί ένα σημαντικό τμήμα της πολιτικής της απασχολήσεως· ότι η ουσιαστική αποστολή της είναι να ευνοεί την ποσοτική και ποιοτική προσαρμογή προσφοράς και ζητήσεως, απασχολήσεως με τη συναφή και καθολική άσκηση των εργασιών επαγγελματικού προσανατολισμού, εκπαιδεύσεως και αναπροσαρμογής και ευρέσεως εργασίας και κατά περίπτωση με μέτρα σχετικά με τη γεωγραφική κινητικότητα· ότι η αποτελεσματική άσκηση της αποστολής αυτής απαιτεί την κατάλληλη ανάπτυξη μιας προεκτιμητικής προσεγγίσεως της αγοράς εργασίας·

ότι οι πρωτοβουλίες, που βασίσθηκαν σε κοινοτικό επίπεδο στη συνθήκη και το ψήφισμα του Συμβουλίου της 21ης Ιανουαρίου 1974 περί ενός προγράμματος κοινωνικής δράσεως (1), αποτελούν μια σημαντική επίτευξη· ότι πρέπει να υπογραμμισθούν σχετικά ιδίως:

(1) ΕΕ αριθ. Α 13 της 12.2.1974, σ. 1.

- οι παρεμβάσεις των διαφόρων κοινοτικών χρηματοδοτικών μέσων, ιδίως εκείνων του Ευρωπαϊκού Κοινωνικού Ταμείου του οποίου οι πόροι έχουν αυξηθεί σημαντικά και το οποίο αποτελεί προς το παρόν ένα σημαντικό όργανο για την πραγμάτωση της πολιτικής της αγοράς εργασίας,

- ότι επιτεύχθηκε στον τομέα της ελεύθερης κυκλοφορίας των εργαζομένων, ιδίως η ύπαρξη ενός μηχανισμού enisoqqop^seyr προσφοράς και ζητήσεως εργασίας καθώς και οι κατευθύνσεις που ορίσθηκαν με το ψήφισμα του Συμβουλίου της 9ης Φεβρουαρίου 1976 περί ενός προγράμματος δράσεως υπέρ των διακινουμένων εργαζομένων και των μελών των οικογενειών τους (2),

(2) ΕΕ αριθ. Α 34 της 14.2.1976, σ. 2.

- τα πρώτα αποτελέσματα στον τομέα της εναρμονίσεως της πολιτικής απασχολήσεως και της συνεργασίας των εθνικών δημοσίων υπηρεσιών απασχολήσεως,

- οι διάφορες πράξεις των κοινοτικών οργάνων σχετικά με δράσεις υπέρ των ολιγότερο ανεπτυγμένων περιοχών, των κατηγοριών εργαζομένων που μειονεκτούν και των κλάδων που παρουσιάζουν δυσκολίες,

- η αυξημένη συμμετοχή των κοινωνικών εταίρων στις κοινοτικές δραστηριότητες·

ότι αυτές οπι επιτεύξεις πρέπει να αποτελέσουν τη βάση για την ενίσχυση της κοινοτικής πολιτικής της αγοράς εργασίας, αφενός, με τον καθορισμό στόχων για την εθνική και την κοινωνική πολιτική, αφετέρου, με τη θέσπιση κοινοτικών μέτρων, με τέτοια περιεκτική διατύπωση των στόχων ώστε να λαμβάνεται υπόψη η ιδιαιτερότητα των καταστάσεων στα Κράτη Μέλη·

λαμβανομένων υπόψη των εργασιών της Μόνιμης Επιτροπής Απασχολήσεως, των συνόδων της 9ης Οκτωβρίου 1979 και 26ης Φεβρουαρίου 1980 και, ιδιαίτερα, της συνόδου της 29ης Μαΐου 1980·

έχοντας λάβει γνώση της ανακοινώσεως της Επιτροπής περί των προσανατολισμών για μια κοινοτική πολιτική της αγοράς εργασίας,

ΘΕΣΠΙΖΕΙ ΤΟ ΠΑΡΟΝ ΨΗΦΙΣΜΑ:

που καθορίζει τους στόχους της κοινοτικής πολιτικής της αγοράς εργασίας και ορίζει τα μέτρα που πρέπει να ληφθούν και τα μέσα που πρέπει να χρησιμοποιηθούν στα πλαίσια αυτής της πολιτικής.

Ι. ΣΤΟΧΟΙ

Η πολιτική της αγοράς εργασίας που ασκείται σε εθνικό και σε κοινοτικό επίπεδο πρέπει να καταστήσει δυνατή την καλύτερη δυνατή ανταπόκριση στην προσφορά απασχολήσεως και να στηρίξει κάθε πολιτική για την αύξηση της απασχολήσεως και την καταπολέμηση της ανεργίας.

Η πολιτική της αγοράς εργασίας πρέπει να στοχεύει ιδιαίτερα στη μείωση των ανισορροπιών μεταξύ προσφοράς και ζητήσεως απασχολήσεως, ιδίως των ποιοτικών ανισορροπιών, λαμβάνοντας επίσης υπόψη τις μεταβολές που επέρχονται στη διεθνή τεχνολογία και οικονομία.

Η πολιτική της αγοράς εργασίας πρέπει να έχει επίσης ως στόχο την πληρέστερη ολοκλήρωση της κοινοτικής αγοράς εργασίας.

Πρέπει συνεπώς να εξασφαλισθεί ότι οι δομές των δημοσίων υπηρεσιών απασχολήσεων και εκείνες της επαγγελματικής εκπαιδεύσεως θα ανταποκρίνονται σε αυτές τις απαιτήσεις σύμφωνα με τους προσανατολισμούς που καθορίζονται στο παρόν ψήφισμα.

Η ενεργή συμμετοχή των κοινωνικών εταίρων στην εφαρμογή της πολιτικής της αγοράς εργασίας αποτελεί ουσιαστική προϋπόθεση για την αποτελεσματικότητα της δράσεως που πρόκειται να αναληφθεί. Σε κοινοτικό επίπεδο, η Μόνιμη Επιτροπή Απασχολήσεως αποτελεί το καταλληλότερο όργανο για την εξασφάλιση αυτής της συμμετοχής.

Η πραγματοποίηση αυτών των στόχων θα πρέπει να ενταχθεί στα πλαίσια μιας αυξημένης διασυνδέσεως των δραστηριοτήτων που θα αναληφθούν στον οικονομικό και κοινωνικό τομέα, με σκοπό τη βελτίωση της καταστάσεως της απασχολήσεως και την αποτελεσματική καταπολέμηση της ανεργίας.

ΙΙ ΤΟΜΕΙΣ ΔΡΑΣΕΩΣ

1. Γνώση της αγοράς eqcas_ar:

Πρέπει να βελτιωθεί η γνώση της αγοράς εργασίας με την ανάπτυξη της ποσοτικής και ποιοτικής πληροφορήσεως και με την προσαρμογή αυτής στην εξέλιξη των αναγκών, με ταυτόχρονη προσπάθεια να μην επιβαρυνθεί το έργο των δημοσίων υπηρεσιών και των επιχειρήσεων.

Υπό την έννοια αυτή πρέπει, με την ενίσχυση της συνεργασίας των αρμοδίων εθνικών και κοινοτικών υπηρεσιών:

- να διευκολυνθεί μία ευρύτερη διάδοση των στατιστικών, μελετών και ερευνών που αφορούν την αγορά εργασίας, που είναι διαθέσιμες σε εθνικό και κοινοτικό επίπεδο,

- να προωθηθεί μια καλύτερη πληροφόρηση, σε εθνικό και κοινοτικό επίπεδο, ιδίως σε ό,τι αφορά την πορεία στον τομέα της ανεργίας, τις διάφορες μορφές απασχολήσεως (μερική απασχόληση, προσωρινή εργασία κλπ.) και τις νέες εξειδικεύσεις που απαιτούνται στα πλαίσια εισαγωγής νέων τεχνολογιών.

2. Επαγγελματικός προσανατολισμός, εκπαίδευση και επαναπροσαρμογή

Για να ανταποκριθούν με αποτελεσματικό τρόπο στις απαιτήσεις της αγοράς εργασίας, τα συστήματα του επαγγελματικού προσανατολισμού πρέπει να είναι περισσότερο προσιτά στους νέους και σ’ αυτούς που ζητούν απασχόληση, καθώς και προληπτικά, στους εργαζόμενους των οποίων η απασχόληση κινδυνεύει.

Πρέπει, στα πλαίσια αυτά, ο επαγγελματικός προσανατολισμός να ευνοεί την ισότητα των ευκαιριών μεταξύ ανδρών και γυναικών από πλευράς προσβάσεως στην απασχόληση.

Τα συστήματα του επαγγελματικού προσανατολισμού πρέπει να λαμβάνουν υπόψη τις διαθέσιμες πληροφορίες σχετικά με την οικονομική και τεχνολογική εξέλιξη και εκείνη των επαγγελματικών εξειδικεύσεων.

Στο κοινοτικό επίπεδο, η συνεργασία των δημοσίων υπηρεσιών εθνικής απασχολήσεως πρέπει να επεκτείνεται σε αυτούς τους τομείς.

Στον τομέα της εκπαιδεύσεως και της επαγγελματικής επαναπροσαρμογής, πρέπει:

- να ενταχθούν οι δραστηριότητες που έχουν σκοπό την προώθηση μιας κοινής πολιτικής επαγγελματικής εκπαιδεύσεως και ιδίως της ανόδου του επιπέδου καταρτίσεως,

- να προσαρμοσθούν οι σύγχρονες διαρθρώσεις στις νέες οικονομικές και κοινωνικές ανάγκες (επί παραδείγματι, εισαγωγή νέων τεχνολογιών, προσαρμογή στις διαρθρωτικές μεταβολές, καλύτερη προετοιμασία των νέων για την επαγγελματική ζωή, εκ νέου εισδοχή στο επάγγελμα) και στις επαγγελματικές βλέψεις των εργαζομένων.

Οι δεσμοί μεταξύ της γενικής και της επαγγελματικής εκπαιδεύσεως πρέπει να βελτιωθούν και ιδίως η εναλλακτική εκπαίδευση πρέπει να αναπτυχθεί σύμφωνα με τους προσανατολισμούς του ψηφίσματος του Συμβουλίου της 18ης Δεκεμβρίου 1979 (1).

(1) ΕΕ αριθ. Α 1 της 3.1.1980, σ. 1.

Η Κοινότητα θα στηρίζει, στους τομείς αυτούς, τις μεταρρυθμίσεις που εξετάζονται από ορισμένα Κράτη Μέλη για να βελτιώσουν τις δομές τους στην επαγγελματική εκπαίδευση και να τις προσαρμόσουν στις νέες οικονομικές και κοινωνικές ανάγκες, ευνοώντας ιδίως την τεχνική και διοικητική συνεργασία μεταξύ των Κρατών Μελών.

3. Εύρεση εργασίας

Πρέπει να εξασφαλισθεί όπως οι δημόσιες υπηρεσίες απασχολήσεως διαδραματίζουν πλήρως το ρόλο του ενεργού διαμεσολαβητού για μια καλύτερη προσαρμογή προσφοράς και ζητήσεως της απασχολήσεως σε τοπικό, εθνικό και κοινοτικό επίπεδο.

Έχει σημασία να εξασφαλισθεί:

- η }paqng των καταλλήλων δομών,

- η βελτίωση των χρησιμοποιουμένων μεθόδων για την αναζήτηση ελευθέρων θέσεων εργασίας,

- μια υψηλή ποιότητα των προσφερομένων υπηρεσιών

έτσι ώστε οι δημόσιες υπηρεσίες απασχολήσεως να μπορούν να ανταποκριθούν καλύτερα στις ανάγκες τόσο των εργαζομένων όσο και των απασχολούντων αυτούς.

Η δράση της Κοινότητος σε αυτόν τον τομέα πρέπει να στηρίζει την εφαρμογή αυτών των προσανατολισμών, ιδίως σε ό,τι αφορά τις δομές για την εύρεση εργασίας και να τείνει να αναπτύξει μία αποτελεσματική συνεργασία των δημοσίων υπηρεσιών εθνικής απασχολήσεως πάνω σε συγκεκριμένα σημεία όπως η εκπαίδευση του προσωπικού, η πληροφόρηση των δημοσίων υπηρεσιών απασχολήσεως και οι εργασίες επαγγελματικού προσανατολισμού.

Οι εθνικές υπηρεσίες πρέπει να προβαίνουν σε κάθε απαραίτητη ενέργεια ώστε να αξιοποιηθεί πλήρως το ευρωπαϊκό σύστημα διαδόσεως των προσφορών και ζητήσεων απασχολήσεως που καταγράφονται για διεθνή αντιστάθμιση (SEDOC). Το Συμβούλιο λαμβάνει υπόψη την πρόθεση της Επιτροπής να προβεί στην εκτίμηση αυτού του συστήματος.

4. Προεκτιμητική προσέγγιση

Πρέπει να αναπτυχθεί κατάλληλα η προσφυγή σε μία προεκτιμητική προσέγγιση των προβλημάτων της αγοράς εργασίας. Η προσέγγιση αυτή πρέπει να περιλαμβάνει την παρατήρηση και την εκτίμηση, σε συνεργασία με τους κοινωνικούς εταίρους, των ποσοτικών και ποιοτικών μεταβολών της απασχολήσεως και να επιτρέπει τη θέση σε εφαρμογή συνεχομένων ενεργειών εκπαιδεύσεως και επαγγελματικής επαναπροσαρμογής.

Η αυτή προεκτιμητική προσέγγιση πρέπει να τεθεί σε εφαρμογή σε περιφερειακό και, κατά περίπτωση, σε τοπικό επίπεδο. Ακόμη πρέπει να ενισχυθεί η χρήση μεθόδων προεκτιμητικής διαχειρίσεως σε επίπεδο επιχειρήσεων. Η προσέγγιση αυτή αξίζει να επιδιώκεται λόγω της συμβολής της, όχι μόνο στην καλή λειτουργία της αγοράς εργασίας στα διάφορα επίπεδα, αλλά και στη διατύπωση γενικής πολιτικής που έχει επίπτωση στην απασχόληση.

Η Κοινότητα θα μπορούσε να προσφέρει την υποστήριξή της στο θέμα αυτό διευκολύνοντας την ανταλλαγή εμπειρίας και προωθώντας τη βελτίωση της πληροφορήσεως.

5. Μέτρα υπέρ ειδικών κατηγοριών εργαζομένων

Η ειδική πολιτική που βασίζεται σε κατηγορίες αναζητούντων απασχόληση που αντιμετωπίζουν ιδιαίτερες δυσκολίες στην αγορά εργασίας, πρέπει να περιλαμβάνεται μεταξύ των κοινωνικών στόχων της πολιτικής της αγοράς εργασίας, για να προωθηθεί η ισότητα των ευκαιριών ως προς την απασχόληση για τις διάφορες αυτές κατηγορίες.

Γι’ αυτό το σκοπό, οι δραστηριότητες που έχουν ήδη αναληφθεί σε κοινοτικό επίπεδο υπέρ των νέων, των γυναικών, των ηλικιωμένων, των μεταναστών και των μειονεκτούντων, αξίζει να συνεχισθούν.

Στο πλαίσιο αυτό, θα πρέπει να δοθεί ιδιαίτερη προσοχή στα προβλήματα απασχολήσεως που προκύπτουν από την έλλειψη ή την ανεπάρκεια εξειδικεύσεως, την ανεργία μακράς διαρκείας και τη μητρότητα.

6. Περιφερειακά μέτρα

Στον τομέα της περιφερειακής δράσεως, πρέπει να προσαρμοσθεί η πολιτική της αγοράς εργασίας στις ανάγκες αναπτύξεως των μειονεκτικών περιοχών, ιδίως με την ενίσχυση του τοπικού δυναμικού επαγγελματικής εκπαιδεύσεως σε sum\qtgsg με την ανάπτυξη της απασχολήσεως σε αυτές τις περιοχές.

7. Κλαδικά μέτρα

Στον τομέα της κλαδικής δράσεως, πρέπει να μετριασθούν οι συνέπειες της ορθολογικής οργανώσεως και των διαρθρωτικών μεταβολών και να ευνοηθεί η επαναπροσαρμογή των εργαζομένων, προετοιμάζοντάς τους για νέες απασχολήσεις.

ΙΙΙ. ΟΡΓΑΝΑ ΚΑΙ ΕΝΕΡΓΕΙΕΣ ΓΙΑ ΤΗ ΣΤΗΡΙΞΗ ΤΗΣ ΚΟΙΝΟΤΙΚΗΣ ΠΟΛΙΤΙΚΗΣ ΤΗΣ ΑΓΟΡΑΣ ΕΡΓΑΣΙΑΣ

Η εφαρμογή των προσανατολισμών για μια κοινοτική πολιτική της αγοράς εργασίας που προβλέπονται στο παρόν ψήφισμα, πρέπει να διευκολυνθεί με την καλύτερη χρησιμοποίηση των διαφόρων οικονομικών οργάνων της Κοινότητος, ιδιαίτερα του Ευρωπαϊκού Κοινωνικού Ταμείου.

Η ολοκλήρωση της κοινοτικής αγοράς εργασίας πρέπει να ευνοηθεί στα πλαίσια της ελεύθερης κυκλοφορίας του εργατικού δυναμικού στην Κοινότητα και ιδίως με την αποτελεσματική εφαρμογή του SEDOC, λαμβανομένης υπόψη της προτεραιότητος απασχολήσεως που πρέπει να δίνεται στους εργαζομένους υπηκόους των Κρατών Μελών και της αναγκαιότητος να περιορισθεί η πρόσβαση στην κοινοτική αγορά εργασίας του εργατικού δυναμικού προελεύσεως τρίτων χωρών, καθώς και με τον κατάλληλο συντονισμό της μεταναστευτικής πολιτικής έναντι των τρίτων χωρών σύμφωνα με τα πορίσματα του Συμβουλίου της 22ας Νοεμβρίου 1979.

Είναι σημαντικό τα Κράτη Μέλη να αναζητήσουν αποτελεσματικά μέτρα για την καταπολέμηση της παρανόμου μεταναστεύσεως και της παρανόμου απασχολήσεως, με την επιφύλαξη των μελλοντικών εργασιών που θα ήταν δυνατό να διενεργηθούν σχετικά με το θέμα αυτό σε κοινοτικό επίπεδο.

Τα διάφορα κοινοτικά νομοθετικά έγγραφα σχετικά ιδίως με την ισότητα μεταχειρίσεως ανδρών και γυναικών και με την προσέγγιση των εθνικών νομοθεσιών αποτελούν ένα πρόσθετο μέσο ολοκληρώσεως της κοινοτικής αγοράς εργασίας.

Σε ό,τι αφορά τη διευθέτηση του χρόνου εργασίας, πρέπει να ακολουθηθούν οι προσανατολισμοί που έχουν θεσπισθεί από το Συμβούλιο στο ψήφισμά του της 18ης Δεκεμβρίου 1979 (1).

(1) ΕΕ αριθ. Α 2 της 4.1.1980, σ. 1.

Επίσης, οι ενέργειες στον τομέα βελτιώσεως των όρων εργασίας δύνανται να συμβάλλουν στον περιορισμό των ποιοτικών ατελειών στην αγορά εργασίας.

Είναι σημαντικό να συνεχισθούν οι συνεδριάσεις των γενικών διευθυντών απασχολήσεως, αφενός, και των διευθυντών των υπηρεσιών απασχολήσεως, αφετέρου.

IV. ΤΕΛΙΚΕΣ ΔΙΑΤΑΞΕΙΣ

Το Συμβούλιο καλεί την Επιτροπή να λάβει, στα πλαίσια των διαθεσίμων πόρων, τις απαραίτητες πρωτοβουλίες για την ανάπτυξη της κοινοτικής δράσεως και για να ευνοήσει τη συνεργασία των Κρατών Μελών στον τομέα της πολιτικής της αγοράς εργασίας, σύμφωνα με τους προσανατολισμούς του παρόντος ψηφίσματος.

Επιπλέον, το Συμβούλιο καλεί την Επιτροπή να μεριμνήσει ώστε οι πρωτοβουλίες αυτές να περιλαμβάνονται στα πλαίσια μιας σφαιρικής κοινοτικής στρατηγικής, η οποία περιλαμβάνει μέτρα στον τομέα της οικονομικής πολιτικής και στον κοινωνικό τομέα και της οποίας η πολιτική της αγοράς εργασίας αποτελεί ένα σημαντικό στοιχείο, το οποίο είναι απαραίτητο για να βελτιωθεί η κατάσταση απασχολήσεως και να καταπολεμηθεί η ανεργία.